ET Euroopa Liidu Teataja C 451/1

ÜHELT POOLT AAFRIKA, KARIIBI MERE JA VAIKSE OOKEANI PIIRKONNA RIIKIDE RÜHMA NING TEISELT POOLT EUROOPA LIIDU JA SELLE LIIKMESRIIKIDE VAHEL SÕLMITUD PARTNERLUSLEPINGU ALUSEL MOODUSTATUD PARLAMENTAARNE ÜHISASSAMBLEE

ESMASPÄEVA, 13. JUUNI 2016. AASTA ISTUNGI PROTOKOLL

(2016/C 451/01)

Sisukord

Pidulik avaistung 1

Parlamentaarse ühisassamblee istung 2

Parlamentaarse ühisassamblee koosseis 2

1. Päevakorra kinnitamine (AP102.023) 2

2. AKV–ELi parlamentaarse ühisassamblee 30. istungjärgu viimase istungi protokolli kinnitamine (ELT C 179, 18.5.2016) 2

3. Kaaspresidentide teadaanded, sealhulgas juhatuse 12. juuni 2016. aasta koosolekul vastu võetud otsused 3 2

4. Euroopa Komisjoni rahvusvahelise koostöö ja arengu voliniku Neven Mimica avaldus 2

5. Arutelu Euroopa Komisjoni rahvusvahelise koostöö ja arengu voliniku Neven Mimicaga – eelneva registreerimiseta sõnavõtud 2

6. Euroopa Komisjoni infotund 3

7. Euroopa Komisjoni meetmed seoses parlamentaarse ühisassamblee 30. istungjärgul vastu võetud resolutsioonidega 3

8. Epideemiate ennetamine ja haldamine 3

9. Majandus- ja sotsiaalpartnerite aruanne 3

ESMASPÄEVA, 13. JUUNI 2016. AASTA ISTUNGI PROTOKOLL

(Istung algas kell 11.15)

Pidulik avaistung

Assamblee ees võtsid sõna:

Namiibia Rahvuskogu esimees Peter Hitjitevi Katjavivi, parlamentaarse ühisassamblee kaaspresidendi kohusetäitja Michèle Rivasi, parlamentaarse ühisassamblee kaaspresident Netty Baldeh ja Namiibia Vabariigi asepresident Nickey Iyambo.

(Istung katkestati kell 12.35 ja see jätkus kell 15.12.)

ISTUNGIT JUHATAS: Netty BALDEH

kaaspresident

Parlamentaarse ühisassamblee istung

Kaaspresident tervitas kõiki osalejaid.

Parlamentaarse ühisassamblee koosseis

Kaaspresident teatas, et parlamentaarse ühisassamblee liikmete nimekiri lisatakse protokollile sellisel kujul, nagu AKV riikide ametiasutused ja Euroopa Parlament selle edastasid.

1. Päevakorra kinnitamine (AP102.023)

Päevakord kinnitati käesolevas protokollis esitatud kujul.

2. AKV–ELi parlamentaarse ühisassamblee 30. istungjärgu viimase istungi protokolli kinnitamine (ELT C 179, 18.5.2016).

Protokoll kinnitati.

3. Kaaspresidentide teadaanded, sealhulgas juhatuse 12. juuni 2016. aasta koosolekul vastu võetud otsused

Kaaspresident kandis ette juhatuse 12. juuni 2016. aasta koosoleku tulemused.

Vastu võeti järgmised otsused:

a) teabekogumismissioon Lampedusasse korraldatakse 13.–15. juulil 2016;

b) 2016. aasta augustis saadetakse valimisvaatlusmissioonid Gabonisse ja Zambiasse, eeldusel, et kummagi riigi pädevad asutused saadavad parlamentaarsele ühisassambleele kutse;

c) Kesk-Aafrikas 21.–23. septembril toimuva 13. piirkondliku kohtumise ja 19.–21. detsembril 2016 toimuva 32. istungjärgu toimumiskohad teatatakse 15. juuliks 2016.

4. Euroopa Komisjoni rahvusvahelise koostöö ja arengu voliniku Neven Mimica avaldus

Euroopa Komisjoni rahvusvahelise koostöö ja arengu volinik Neven Mimica keskendus oma sõnavõtus Cotonou lepingu tulevikule, mille kehtivusaeg lõpeb 2020. aastal. Tunnustades lepingu unikaalset olemust rõhutas volinik vajadust kohandada lepingut muutuvate oludega ja selliste esilekerkivate ülemaailmsete probleemidega nagu kliimamuutused ja ränne. Volinik tutvustas avaliku konsultatsiooni tulemusi ja teatas, et EL vaatab peagi läbi Euroopa arengukonsensuse, et täielikult integreerida arengupoliitikasse säästva arengu eesmärgid ja kliimamuutuste raamkonventsiooni osaliste 21. Istungjärgu tulemused.

5. Arutelu Euroopa Komisjoni rahvusvahelise koostöö ja arengu voliniku Neven Mimicaga – eelneva registreerimiseta sõnavõtud

Sõnavõtjad: Jean-Luc Schaffhauser, Purmanund Jhugroo (Mauritius), Norbert Neuser, Michèle Rivasi, Agathon Rwasa (Burundi), Joyce Laboso Abonyo (Keenia), Adjedoue Weidou (Tšaad), Abdoulaye Toure (Côte d’Ivoire), Babiker Mohamed Toum (Sudaan) ja Michael Gahler.

Arvamuste vahetus AKV-ELi partnerluse ja majanduspartnerluslepingute tuleviku teemal. Liikmed esitasid ka küsimusi julgeoleku ja arengu vahelise seose, abi tingimuslikkuse ja inimkaubanduse kohta, võimaliku Brexiti tagajärgede kohta EAFi rahastamisele ning toiduga kindlustatust ja piisavat toitumist käsitleva uue ühenduse kohta. Korrati uuesti vajadust seostada paremini arenguprogrammid ja humanitaarabi.

Volinik Mimica vastas liikmete küsimustele vastavalt eelneva registreerimiseta sõnavõttude järjekorrale.

6. Euroopa Komisjoni infotund

Nõukogule esitati kokku 22 küsimust.

Komisjon oli eelnevalt vastanud küsimustele kirjalikult. Volinik Mimica andis suulised vastused lisaküsimustele, mis olid seotud järgmiste algsete küsimustega:

küsimus nr 3, mille esitas Cécile Kashetu Kyenge pagulaslaagrite kohta Aafrikas;

küsimus nr 5, mille esitas Pedro Silva Pereira majanduspartnerluslepingu kohta Lõuna-Aafrika Arenguühendusega;

küsimus nr 15, mille esitas David Martin (keda asendas Maria Arena) poliitilise dialoogi kohta Burundiga;

küsimus nr 16, mille esitas Spès-Caritas Njebarikanuye (Burundi), keda asendas Agathon Rwasa, AKV–ELi tuleviku kohta;

küsimus nr 17, mille esitas Marlene Mizzi troopilise tsükloni kohta Fidžil;

küsimus nr 22, mille esitas Michèle Rivasi tervishoiutaristu rahastamise kohta Euroopa poolt pärast Ebola viiruse puhangut.

Küsimuse nr 2 esitajal ei olnud lisaküsimusi.

Küsimuste nr 1, 4, 6, 7, 8, 9, 10, 11, 12, 13, 14, 18, 19, 20 ja 21 esitajad ei viibinud kohal.

7. Euroopa Komisjoni meetmed seoses parlamentaarse ühisassamblee 30. istungjärgul vastu võetud resolutsioonidega

Assambleele on edastatud dokument, milles käsitletakse Euroopa Komisjoni ja Euroopa Välisteenistuse võetud meetmeid seoses parlamentaarse ühisassamblee poolt 2015. aasta detsembris Brüsselis vastu võetud resolutsioonidega.

8. Epideemiate ennetamine ja haldamine

Arutelu ilma resolutsioonita

WHO esindaja Namiibias dr Quazi Monirul Islam esitas ülevaate viimasest arengutest ja tehtud edusammudest seoses võitlusega nelja raske nakkushaiguse vastu, mis mõjutavad kõige rohkem just arengumaid – Ebola viirushaigus, kollapalavik, Zika viirus ja malaaria.

Sõnavõtjad: Joachim Zeller, Cécile Kashetu Kyenge, Lucie Milebou Aubusson (Gabon), Arne Gericke, Pavel Telička, Tesfaye Daba Wakjira (Etioopia), Michèle Rivasi, Ibrahim Rassin Bundu (Sierra Leone), Gatoloaifaana Amataga Gidlow (Samoa), Piernicola Pedicini, Adjedoue Weidou (Tšaad), Francesc Gambus, Amos Fish Mahlalela (Lõuna-Aafrika), Maria Noichl, Purmanund Jhugroo (Mauritius) ja Domenico Rosa (Euroopa Komisjon).

Liikmed rõhutasid, et õigus tervishoiule on põhiõigus, mis tuleb tagada, ning et tervis on selges põhjus-tagajärglikus seoses inimväärsete elutingimustega. Tervishoiuküsimusi peab käsitlema ülemaailmsel tasandil ja põhjalikult, eriti arvestades asjaolu, et viirused võivad tundidega ühelt kontinendilt teisele levida. Tervise ja jõukuse vahel on selge seos ja arengukoostöö peab aitama kaasa arenguriikide tervishoiusüsteeme tugevdavate tingimuste loomisele. Rõhutati ka poliitikavaldkondade sidusust ja paremat kooskõlastatust ministeeriumide vahel, kuna parematel sotsiaalmajanduslikel tingimustel (eelkõige joogivee ja kanalisatsiooni, toitumise ja eluaseme valdkonnas) on ilmne mõju terviseseisundile. Tõstatati antibiootikumiresistentsuse küsimus, milles on kujunemas ülemaailmne kiireloomulist tegutsemist nõudev probleem.

Dr Quazi Monirul Islam võttis arutelu kokku.

9. Majandus- ja sotsiaalpartnerite aruanne

Euroopa Majandus- ja Sotsiaalkomitee AKV järelevalvekomitee esimehe Yves Somville’i ettekanne

Euroopa Majandus- ja Sotsiaalkomitee AKV järelevalvekomitee esimees Yves Somville tegi ettekande komitee tegevusaruande teemal, pöörates erilist tähelepanu Cotonou-järgse protsessiga seotud käimasolevale arutelule.

Sõnavõtjad: Domenico Rosa (Euroopa Komisjon) ja Michael Gahler.

(Istung lõppes kell 18.40)